Ego Odo, filius ducis Burgundie, notum facio, omnibus futuris et presentibus, quod Guichardus de la Saula, anno Incarnationis Mo Co XCo, ad partes Iherosolunitanas profectus, venit ante presentiam nostram apud Cluniacum, et dedit per manum meam domui et fratribus de Firmitate in perpetuam elemosinam partem suam de terra Archenchie quam antea eisdem fratribus loco pignoris posuerat, adjecte etiam huic dono per elemosinam boscum qui contiguus est eidem terre, quem prius retinuerat quando eandem terram in manu fratrum de Firmitate pignori obligaverat, et partem suam de aqua Graunne quam de manu sua predicti fratres habebant in vadimonio pro C solidos, et quicquid habebat ex hac parte Graunne versus Bragne et versus domum de Firmitate. Hec omnia predictus Guichardus dedit eis et concessit pro remedio anime sue et antecessorum suorum libere inperpetuum possidenda, et ex inde predicti fratres ei constituerunt IIIIor bichetos censuales annone siliginee annuatim reddendos, quos ei reddere tenebuntur, si de partibus Iherosolimitanis redierit. Si autem non redierit, vel si etiam rediens sine legitimo herede obierit, predictos IIIIor bichetos censuales eis remittit. Sciendum autem quod rogatu prefati Guichardi constitui me in manu fratrum de Firmitate tutorem hujus elemosine et responsorem pacis, et successores meos post me, et rogavit me isdem Guichardus ut eam contra omnis homines garentirem, et sigillo meo munirenet. Hujus rei testis est : domnus Bruno abbas Firmitatis, domnus Galterius Sancti Petri Cabilonensis, Durannus sacrista et Hugo monachus Sancti Petri Cabilonensis, Matheus monachus de Firmitate.